ທ່ານໂອບາມາຈະກ່າວຄໍາປາໄສ ກ່ຽວກັບສະພາບການຂອງ ປະເທດຊາດ ໃນຄືນນີ້
ຄາດວ່າ ທ່ານ​ Obama ​ຈະ​ເວົ້າ​ເຖິງ ສະພາບການ​ຂອງເສດຖະກິດ​ແລະ​ສິ່ງ​ທ້າ​ທາຍ ຕ່າງໆ ທີ່ປະ​ເທດ​ຊາດກໍາລັງປະ​ເຊີນ​​ຢູ່​ ໃນ​ຂະນະນີ້.
ຄາດວ່າ ປະທານາທິບໍດີ Barack Obama ຈະເພ່ງ ເລັງໃສ່ເລື້ອງທີ່ມີຄວາມສໍາຄັນທີ່ສຸດຕໍ່ຊາວອະເມຣິກັນໃນ ຄໍາປາໄສຕໍ່ລັດຖະສະພາແລະປະຊາຊົນອະເມຣິກັນກ່ຽວ ກັບສະພາບການຂອງປະເທດຊາດ ໃນຄໍ່າວັນອັງຄານ ມື້ນີ້ ນັ້ນກໍຄືເລື້ອງການປັບປຸງເສດຖະກິດແລະສ້າງວຽກ ເຮັດງານທໍາໃຫ້ດີຂຶ້ນ ໂຄສົກທໍານຽບຂາວ ທ່ານ Robert Gibbs ກ່າວວ່າ ທ່ານຄາດວ່າ ຄໍາປາໄສຂອງທ່ານປະທານາທິບໍດີນັ້ນ ສ່ວນໃຫຍ່ແມ່ນຈະເວົ້າກ່ຽວກັບສະພາບການຂອງເສດຖະ ກິດ ແລະສິ່ງທ້າທາຍຕ່າງໆທີ່ປະເທດຊາດກໍາລັງປະເຊີນ ຢູ່ໃນຂະນະນີ້ ຊຶ່ງຮວມເຖິງການສ້າງວຽກເຮັດງານທໍາແລະ ຍົກລະດັບຄວາມສາມາດໃນການແຂ່ງຂັນໃນດ້ານທຸລະກິດ ຂອງສະຫະລັດ ຕະຫລອດທັງຄວາມຄິດປະດິດສ້າງໃໝ່ໆ ໃນວີດີໂອ ທີ່ນໍາອອກເຜີຍແຜ່ລ່ວງໜ້າການກ່າວຄໍາປາໄສໃນຄືນນີ້ ປະທານາທິບໍດີ Obama ກ່າວວ່າ ທ່ານຢາກໃຫ້ລັດຖະບານເອົາບາດກ້າວ ເພື່ອສົ່ງເສີມ ການສ້າງ ໜ້າວຽກແລະການຂະຫຍາຍໂຕຂອງເສດຖະກິດ ໂດຍການຈັດຕັ້ງປະຕິບັດພວກໂຄງ ການໃຊ້ຈ່າຍເງິນສະເພາະຕ່າງໆເຊັ່ນ: ໂຄງການສ້າງທາງລົດໄຟຄວາມໄວສູງ, ໂຄງ ການໃຊ້ພະລັງງານທີ່ສະອາດແລະງົບປະມານເພື່ອການສຶກສາລະດັບມະຫາວິທະຍາໄລ ແຕ່ວ່າພັກ Democrats ແລະພັກ Republicans ນັ້ນແມ່ນມີຄວາມເຫັນຄັດແຍ້ງກັນ ຢ່າງໜັກ ກ່ຽວກັບບາດກ້າວເພື່ອສົ່ງເສີມເສດຖະກິດນັ້ນ